Желим да на овај свечани дан Македонској академији наука и уметности, и посебно њеном Одељењу за лингвистику и књижевну науку, изразим најдубљу захвалност на међународном признању „Блаже Конески“, чијим ме је додељивањем Академија почаствовала. Након што ми је вест о додељивању признања стигла, нисам могла потиснути размишљање о значајним именима, пре свега из области лингвистике и филологије, која су ово признање понела пре мене и у чије дело гледам и даље као у узор. Уз изузетну част која ми је учињена као лауреату овог високог признања иде и не мања радост коју делим не само с мојима најближима него и с поштованим и драгим македонским колегама.

Године 1988, као дијалектолог-приправник у Међуакадемијском одбору за дијалектолошке атласе при САНУ, присуствовала сам редиговању првог фонетског тома ОЛА од стране неких од највећих имена словенске дијалектологије, а задатке су ми давали академици Павле Ивић, Божидар Видоески и Зузана Тополињска, одредивши тада на својеврстан начин мој животни и професионални пут. Бављење језичким записима на картама, али и понеке дијалектолошке и етнолингвистичке теме, везали су ме у наредне три и по деценије нераскидивим професионалним нитима за македонске дијалектологе, пре свега за колеге Марјана Марковића, Веселинку Лаброску и покојну Убавку Гајдову. Данас ту сарадњу настављамо на институционалном нивоу – Институт за српски језик САНУ, ИЦАЛ „Божидар Видоески“ при МАНУ и Институт за македонски језик „Крсте Мисирков“ размењују лингвистичке идеје, позиве за научне конференције и бројне публикације.

Бићу слободна да овоме званичном обраћању додам и малу личну ноту, вероватно неизбежну оваквим поводом и у оваквим тренуцима, не баш одвише честим у нашим животима. У мојој личној библиотеци, већ дужи низ година сведеној на књиге из области дијалектологије, етнолингвистике и балканологије, стоји једна књига из студентских дана – збирка приповедака *Лозје*, са подвученим пасусима који су ми били драги, по сензибилитету блиски некима из дела мени омиљеног српског приповедача Боре Станковића: „другите имаат зá тебе само обични зборови, само јас имам зá тебе песна“. Тако се, ето, затвара један „живота магијски круг“, како је писао Никита Иљич Толстој: од студентске усхићености речју приповедача те песника Конеског до добијања медаље универзитетског професора и академика Конеског.

Скопље, 9. 10. 2023. г. Софија Милорадовић